
 לע"נ א"מ הכ"מ
יוה"ע 
אורות, מוהר"ן.
יש לי להגיד המון, וגם כתבתי הרבה, אך לא הצלחתי עדיין לגבש את הדברים. לכן תאלצו לשמוע רעיונות נקודתיים. תורה השייכת לעולם הניקודים ועדיין לא ירדה למטה לעקודים. יש בה עדיין, אני מודה, חלקים של תוהו הצריכים בירור...
מדינת ישראל כסא ד' בעולם, קבע הראי"ה. ואמנם יש שראו (היגל) במדינה את הגילוי הגבוה של הרוח של התבונה. במדינה מוותר האדם על האינטרס הפרטי שלו לטובת עקרון גבוה ממנו. הוא לא עושה כן בגלל שהוא מפחד מהשוטר, מיראת העונש, אלא מיראת הרוממות, מתוך הכבוד כלפי העיקרון. בכבוד הזה שהוא מכבד את החוק, זוכה הוא לכבודו העצמי כאדם לצלם אלוקים שבו. היכולת לכבד מעניקה לאדם את הכבוד העצמי שלו, וכבוד זה הינו תודעה אובייקטיבית של ערך עצמי, של שווי מהותי. ואם לא די בכך הרי שלדעה זו, בכיבוד החוק באה לכלל ביטוי חירותו המהותית...

אני אוהב לעמוד ולהתבונן על הרחוב בשעת הצפירה. השקט הצונח על הרחוב, התנועה הנעצרת, והאנשים היוצאים מרכביהם ונעמדים דום. 
תמיד יהיה אברך שיעמוד עמידה מרושלת לומר, אמנם אני עומד אך לא כאלה חלק יעקב ותבינו למה אני עומד, ונערה דתית שתשלוף מאותה סיבה את ספר התהילים לקרוא בו תוך כדי הצפירה.
אך לדעתי הצפירה מעלה את הזיכרון גבוה יותר מאמירת התהילים משתי סיבות: הראשונה משום שיש בה את  הקול הפשוט של השופר שהוא הקול היוצא מרעותא דליבא והגבוה כידוע מהתחנונים של התפילה, והסיבה השנייה היא דווקא מהיותה מנהג הגויים, זאת משום שחלק מהגדרת המלך ככבוד, הינו מלך ככל הגויים.
חשבתי שהפיכתו של יוה"ע ליום יהודי והכללתו במסורת כפי שהיא, הינה החמצתו. ראיתי זאת כשנזדמן לי להתפלל שחרית של יוה"ע במנין של בע"ב. הראיה הניצחת למושרשתו של היום היתה האמירה החפוזה הלא חגיגית ומובנת מאליה, והלא מתריסה, בהברה אשכנזית של ההלל. אין הבדל בין הלל זה של יוה"ע להלל של ר"ח, ובברכה כמובן. ה'בעלי הבתים' ניצחו את יום העצמאות. אך הוא צריך להיות יום של קדושה ישראלית, קדושה בטבע כמבטאו של הראי"ה. אפילו צורת החיגוג הפגאנית של המנגל על האש "תחת כל עץ רענן ועל כל גבעה גבוהה" שהתגבשה בשנים האחרונות מתאימה לו יותר משום שהיא מבטאת קשר עם ארציות, ילידיות שחסרנו אותה בגלות. על הרבנים כמו הנביאים בזמן אבותינו להטיף נגדה...
הנערה החרדית האומרת תהילים בשעת הצפירה מייצגת את  החברה החרדית שבהקשר הזה הינה פרויקט של בקורת כלפי המדינה החילונית. 
כיוון הביקורת של החרדים גלויה ומפורשת, אך נוכחותם לכשעצמה בדביקותם בספר התורה ובהכחשתם המטורפת את המציאות, הינה חתירה תחת הנחות היסוד החילוניות האינטימיות ביותר. הטיעון שאם כולם ילמדו תורה לא נזדקק לצה"ל ושבחור הישיבה מגן על המדינה לא פחות מרעו בצבא, ושיש אנשים שמאמינים בכך, יותר מזה, שהם מסוגלים לומר זאת בביטחון עצמי מלא, הם השערוריה...
...הניגוד אף עמוק יותר, היהודי מבוסס על אינטימיות שאינם עולים בקנה אחד עם הכבוד המדיני האובייקטיבי. 
ותמיד יש מישהו שרוצה לבטא את עצמאותו וימשיך דווקא ללכת באופן הפגנתי ברחוב, כשעיני כולם ננעצות בו בזעם. זהו היהודי הפוסט ציוני שרוצה אמנם להיות חפשי בארצנו, גם את החופש מלהיות חפשי...
נוצרת אחווה רבה עם האנשים הללו ברחוב, אחי ואחיותי. למחשבה המשותפת עצמה כבירה. בזיכרון משתלבות הנפשות ומתקשרות אלו באלו, של החיים וגם של המתים. אני מבין את התיאורים של המקובלים על התקשרות הנפשות והתאחדות ועליתן למעלה. בספרי קבלה כתוב שנשמות הצדיקים עולות למעלה להיות מ"נ [מיין נוקבין] לשכינה, ומעוררות את התשוקה להשפיע לתחתונים ולבסם את העולם. הזיכרון הנוסטלגי של יום הזיכרון, שלמעשה הינו יכולת לחיות מחדש את מי שהלך בזמן של נצח, מעורר כיסופים אלו ותשוקה זו ואחווה אנושית עמוקה. 
אני תמיד שואל את עצמי על משמעות היום לגבי, מהי עצמאות זו ביום יום בחיים הממשיים, והנה נחשף רובד נוסף. הסולידאריות שבין החיים, השותפים לאותה פיסת קרקע לאותה מולדת לאותה משפחה לאותם זיכרונות ולאותם מתים. אני חי את הסיפור שמעבר לי, הזו אשליה? 
זוהי משמעות עיקרית אולי החשובה בין המשמעויות של יום העצמאות. חידוש הברית והשותפות הלאומית. ברגע גבוה כזה נופלות המחיצות בין האנשים האלו שאנו פוגשים יום יום ברחוב, הזרים מתגלים כשותפים, כאחים כאחיות. האוטופיה של היום ההוא שבו יוסרו המחיצות בין איש לרעהו שאדם לאדם לא יהיה זאב. שאוכל לסמוך עליך כפי שאני סומך על עצמי, אך מה שחשוב יותר שאתה תוכל לסמוך עלי לגביך כפי שאני דואג לעצמי, כמציאות ממשית. בסולידריות הזאת נחשפת תשתית אנושית עמוקה. עולם שבו תשרור הבנה בין אנשים, הבנה איננה יכולת להעביר רעיונות, אלא התקשרות, התקשרות שבאמצעותה אני רוכש את קיומי ונותן אותו לך. אנשים מצפים לכך שיאהבו אותם בכך ימצאו את גאולתם שלמי שהוא יהיה איכפת מהם. עולם כזה יהיה שונה שוני מהותי מהעולם שלנו, השוני איננו פסיכולוגי אלא אונטולגי משום שהניכור טבוע עמוק בישות האנושית. הסיכוי לכך ובהם לכשעצמם גאולה עצומה. זאת יציאת הדיבור מהגלות המתוארת בספרי חסידות. 
הסולידאריות מתחילה כסולידאריות לאומית, אך מכאן תתפשט לסולידאריות אנושית. בני אדם יהפכו לאחים ורעים, לבני משפחה. אך זהו כבר צעד נוסף מעבר למדינה, שהכבוד המדיני הינו רק השלב הראשון בדרך אליו. 
מבחינה זו מדינה הינה צעד ראשון למלכות ד' בעולם, לכבוד האלקי, כבוד מלכים חקור דבר. "כל הנברא בשמי ולכבודי בראתיו, יצרתיו אף עשיתיו" העולם נברא בשביל הכבוד שהוא יראת הרוממות כידוע בחז"ל...
*
אימא אדמה[footnoteRef:0] [0:  כלים שבורים עמ' 160] 

במקומות רבים בתנ"ך ובחז"ל אנו מוצאים את הדימוי של הארץ כאישה - לפעמים כרעיה ולעיתים כאימא. גם בקבלה ובחסידות הארץ היא השכינה התחתונה [תתאה], ספירת המלכות שהיא הרעיה ולפעמים הבת, לעומת שכינה עליונה [עילאה] שהיא האימא...האדמה מסמנת את הפוטנציאל, את מה שלא עוצב, את שעדיין נמצא בשארית של הבריאה, את הבסיסי והראשוני שלא עובד ולא צמח. אדמה הינה בסיסיות. לא בכדי דרשו חז"ל שאדם הראשון נברא מהעפר שתחת המזבח...אך ביחס ליהודי ישנו ביטוי נוסף, הביטוי התנכ"י של האדם הנאסף לנחלת אבותיו. זאת איננה סתם אדמה; זאת אדמה שהאבות נאספו אליה ונכללו בה, שהיא מופרית ומורחנת באותם אנשים שחיו עליה, שצעדו עליה ושהרוו אותה בזיעת אפם. 
לא בכדי הקניין הראשון של היהודי בא"י היה קניין של קבר, מערת המכפלה, משום שקניין זה משקף את הזיקה העמוקה והראשונית של היהודי לנחלתו, את ההתמזגות המלאה, את העובדה שרוח האבות שורה באדמה הזו, ומכאן הקשר הנצחי והבלתי מופר אליה. 
על רקע דברים אלו, מונהרים מאמרי חז"ל שלפיהם  אינו דומה מי שחי על האדמה בחייו למי שבא אליה אחרי מותו. 
כך בגמרא[footnoteRef:1]: 'עולא הוה רגיל דהוה סליק לארץ ישראל, נח נפשיה בחוץ לארץ, אתו אמרו ליה לרבי אלעזר, אמר: אנת עולא על אדמה טמאה תמות! אמרו לו: ארונו בא, אמר להם: אינו דומה קולטתו מחיים לקולטתו לאחר מיתה'.  [1:  בבלי כתובות קיא ע"א] 

הסיפור מאלף; עולא היה בא לכאן מפעם לפעם כתייר, מן הסתם כדי ללמוד את תורת א"י, אך לא זכה ונפטר בחו"ל, ועליו קורא ר' אלעזר 'על אדמה טמאה תמות', אינו דומה קולטתו מחיים לקולטתו לאחר מיתה. 
בירושלמי[footnoteRef:2] יש ביטוי נועז יותר: לא דמי הפולטה לחיק אימו, לפולטה בחיק נכריה. א"י היא האֵם כי 'מארץ ישראל ניטלה [הנשמה] בתחילת בריאותה, לכך נקראת אם, ויש בזה תועלת שהולכת בדרך הישר למקורה. א"נ, לחיק אימו על השכינה קאי, דכתיב בא"י 'עיני ה' אלוקיך בה'.[footnoteRef:3]  [2:  כתובות פי"ב ה"ג]  [3:  פירוש קרבן העדה שם] 

אדמת א"י היא הרחם של היהודי, שממנה נולד ואליה עתיד לשוב[footnoteRef:4].  [4:  יום העצמאות – הקדושה שבטבע, כלים שבורים עמ' 160] 


אדמה כתוהו - משנתו של 'פלח הרימון'
הכוח של אימא אדמה נובע ממאגר התוהו שבה. כך פירש 'פלח הרימון[footnoteRef:5] את הפסוק: 'וכי תבואו אל הארץ ושבתה הארץ שבת לד', שש שנים תזרע וכו'.  והרי קודם צריך לעבוד ואח"כ לשבות? ומסביר שמנוחה היא מן התימה, התוהו והשיממון שהיה לה.  [5:  ויקרא עמ' שפט] 

כך כתב: 'אך הנה ידוע שעיקר הצמיחה הוא להוציא מן ההעלם אל הגילוי. 
כי בגרעין יש בהעלם כל מה שנצמח ממנו לבסוף, והיינו כל הפירות בטעמיהם שהם כלולים בבחינת רוחניות של הגרעין, אך אח"כ יוצאים מהעלם אל הגילוי כו'. 
אך מי הוא המוציאם מהעלם אל הגילוי, הוא כוח הצומח שבארץ דייקא, אך מאין יש כח זה בארץ? הוא מבחינת התוהו שקדם לתיקון, ושהם בחינת אורות בלתי מוגבלים בכלים, ולכן הם מעוררים בחינת אינסוף כידוע. 
ולכן יש כוח בארץ להצמיח כל צמח, וזה הוא עצמו 'ונתנה הארץ יבולה', והיינו שתיתן כל כוח הגנוז בה להצמיח כל צמח, וממילא מצמיח בתוספת ברכה וכו'. 
כך הוא בתורה ומצוות, שבחינת האורות הרוחניים דתורה ומצוות, ירדו מלמעלה למטה, ומצטמצמים להתלבש בגשמיות עוה"ז, ואז כאשר נצטמצמו נתעלם מהם רוחניותם כמו שכתבתי למעלה, והם כדוגמת הגרעין כו'. 
אך ההגשמה שנתלבשו בהם אורות הרוחניות דתורה ומצוות, הוא כדוגמת עפר הארץ הנותנת כוח בהם שיצאו מהעלם אל הגילוי ויעלו למעלה לעורר אורות עליונים בתוספת וריבוי, ולהמשיכם בגן עדן העליון והתחתון כו' וד"ל.















